דר' אורי לוי [[1]](#footnote-1)

פוריה עילית, ד.נ. גליל תחתון 15208

טל: 04-6750856

פקס: 04-6750855

דאר אלקטרוני: [dr.urilevy@gmail.com](mailto:dr.urilevy@gmail.com)

כתובת אתר אינטרנט: [www.drurilevy.org.il](http://www.drurilevy.org.il)

הגהה: סיוון תשע"ז

**הלכות טהרת ידיים לתפילה ולקריאת שמע ונטילת ידיים לאכילת פת ולטיבול במשקים**

**לפי משנה תורה לרמב"ם  
(לא בעבודת המקדש)**

במשנה תורה לרמב"ם, נמצאות הלכות נטילת ידיים לראשונה בהלכות קריאת שמע כהכנה לקריאת שמע. אחר זאת בהלכות תפילה כטהרת ידיים לתפילה, והרבה אחר זאת ובפירוט יתר, בהלכות ברכות לנטילת ידיים לפני אכילת פת, או לפני טיבול אוכל במשקין.

נתחיל במקום הראשון בו דן רמב"ם. ברחיצת ידיים, נאמר בהלכות קריאת שמע ג,א:

*הקורא קרית שמע, רוחץ ידיו במים קודם שיקרא. הגיע זמן קריאה, ולא מצא מים--לא יאחר קריאתה, וילך לבקש המים, אלא מקנח ידיו בעפר או בצרור או בקורה וכיוצא בהן, וקורא.*

לא פורש בהלכות קריאת שמע, כיצד היא רחיצת הידיים.

אבל בהלכות תפילה ד,א-ב, הסביר רמב"ם את חובת טהרת ידיים לתפילה ואת מהות הרחיצה:

*חמישה דברים מעכבין את התפילה, אף על פי שהגיע זמנה--טהרת הידיים, וכיסוי הערווה, וטהרת מקום התפילה, ודברים החופזין אותו, וכוונת הלב.*

ותאר את רחיצת הידיים:

*טהרת הידיים כיצד: רוחץ ידיו במים עד הפרק, ואחר כך יתפלל. היה מהלך בדרך והגיע זמן התפילה, ולא היה לו מים--אם היה בינו ובין המים ארבעה מילין, שהן שמונת אלפים אמה--הולך עד מקום המים ורוחץ, ואחר כך מתפלל; היה בינו ובין המים יתר מכאן--מקנח ידיו בצרור או בעפר או בקורה, ומתפלל.*

*במה דברים אמורים, לפניו; אבל אם היה מקום המים לאחריו, אין מחייבין אותו לחזור לאחריו אלא עד מיל. אבל אם עבר מן המים יתר ממיל, אינו חייב לחזור, אלא מקנח ידיו, ומתפלל. במה דברים אמורים, שאינו מטהר לתפילה אלא ידיו בלבד--בשאר תפילות, חוץ מתפילת שחרית; אבל בשחרית--רוחץ פניו ידיו ורגליו, ואחר כך יתפלל. ואם היה רחוק מן המים--מקנח ידיו בלבד, ומתפלל.*

את הלכה זו שיבשו 'מגיהים משלימים' שהחדירו להלכה את הפיסקה הזרה:

*במה דברים אמורים, שאינו מטהר לתפילה אלא ידיו בלבד--בשאר תפילות, חוץ מתפילת שחרית; אבל שחרית--רוחץ פניו ידיו ורגליו, ואחר כך יתפלל. ואם היה רחוק מן המים--מקנח ידיו בלבד, ומתפלל.*

שלא כתבה רמב"ם! כי אין חובה לרחוץ פנים ורגליים לפני התפילה בשחרית! אלא רק ידיים עד הפרק ואכן, אין בתלמוד דרישה לרחוץ יותר מידיים לתפילת שחרית. אלא מנהג אישי של אחד האמוראים, כהכנה לשבת שכך נאמר בבבלי שבת כה,ב:

*כך היה מנהגו של ר' יהודה בר אלעאי ערב שבת מביאים לו עריבה מלאה חמין ורוחץ פניו ידיו ורגליו ומתעטף ויושב בסדינין המצוייצין ודומה למלאך ה' צבאות.*

וכן ישנה המלצה בברייתא שנאמר בה:

*דתניא רוחץ אדם פניו ידיו ורגליו בכל יום בשביל קונו משום שנאמר (משלי טז) כל פעל ה' למענהו (שבת נ,ב)*

ועוד, סיגנון הלכה ד,ג עם התוספת, אינו סיגנון רמב"ם, כיצד? עברתי על ספר אהבה ועל הלכות זמנים ולא מצאתי אף הלכה שהביטוי 'במה דברים אמורים' מופיע בה פעמיים, באותה הלכה, כמו בהלכה ד,ג. פעם נוספת העוסקת בחייוב רחיצת גם פנים ורגלים שאכן אין לו בסיס הלכתי. ובררתי שזקני התימנים הנוהגים לפי משנה תורה (הדרדעים) לא נהגו לרחוץ רגליהם לפני תפילת שחרית. נראה שהפיסקה הוחדרה למשנה תורה, אך לא נתקבלה למעשה, כי נגדה את המנהג המקובל לרחיצת ידים בלבד לפני כל תפילה.

גם מיקומה של הפיסקה המחייבת גם רחיצת פנים ורגליים, מוכיח שאינה מקורית, כי לו היתה מקורית, היה מקומה בהלכה א', או ב.

שלוש פעמים נזכרת בתלמוד רק רחיצת ידיים לתפילה ולא נדרש כלי לנטילה לתפילה אלא רק לאכילת לחם או לטיבול במשקים, כמפורש בהלכות ברכות ו,א:

*כל האוכל הפת שמברכין עליה המוציא--צריך נטילת ידיים תחילה וסוף, ואף על פי שהיא פת חולין; ואף על פי שאין ידיו מלוכלכות, ואינו יודע להן טומאה, לא יאכל, עד שייטול שתי ידיו. וכן כל דבר שטיבו לו במשקין--צריך נטילת ידיים, תחילהש*

ופירש בהלכה ו,ז איך צריך ליטול לפת, או לטיבול במשקין, הנטילה מעשה מורכב ובו הגבלות, ראה בהמשך. נקדים להתבונן בהלכה, ברכות ו ב:

*כל הנוטל ידיו--בין לאכילה, בין לקרית שמע, בין לתפילה—מברך בתחילה, אשר קידשנו במצוותיו וציוונו על נטילת ידיים: שזו מצות חכמים היא שנצטווינו בתורה לשמוע מהן, שנאמר "על פי התורה אשר יורוך" (דברים יז,יא). ומים אחרונים--אין מברכין עליהן, שאינן אלא מפני הסכנה; ולפיכך חייב אדם להיזהר בהן ביותר.*

את הלכה ו,ב, לא כתב רמב"ם כי הברכה על מצוות עשה של נטילת ידיים היא: 'וצציוונו ליטול ידיים ולא 'וציוונו על נטילת ידיים'. ראה מאמר 'שיבוש נוסח ברכות מצוות עשה' באתר <www.drurilevy.org.il> ואין מקומה בהלכה זו. כי יש הסבר מפורט לנוסח הברכה 'קידשנו במצוותיו וציוונו', שמשמעו שה' ציוונו וגם היכן ציוונו, בהלכה יא,ה [ג], שם נאמר:

*וכן כל המצוות שהן מדברי סופרים--בין מצוות שהן חובה מדבריהם כגון מקרא מגילה והדלקת נר שבת והדלקת נר חנוכה, בין מצוות שאינן חובה כגון עירוב ונטילת ידיים--מברך על הכול קודם לעשייתן, אשר קידשנו במצוותיו וציוונו* ***לעשות****. והיכן ציוונו, בתורה שכתוב בה "אשר יאמרו לך--תעשה" (דברים יז,יא). נמצא עניין הדברים והיצען, כך הוא--אשר קידשנו במצוותיו, שציווה בהן לשמוע מאלו שציוו לקרות את המגילה, או להדליק נר של חנוכה וכן שאר כל המצוות שמדברי סופרים.*

בהלכות ברכות ו,יז [טז], באר רמב"ם איך יש לבצע נכון נטילת ידיים לאכילת פת, או לטיבול במשקין:

*מים ראשונים--צריך שיגביה ידיו למעלה, שלא ייצאו מים חוץ לפרק ויחזרו ויטמאו את הידיים; ואחרונים--צריך שישפיל ידיו למטה, כדי שייצא כל כוח המלח שעל ידיו. מים ראשונים, ניטלים בין על גבי כלי בין על גבי קרקע; ואחרונים, אינן ניטלין על גבי קרקע. מים ראשונים, בין בחמי האור בין בצונן. אחרונים, אין ניטלין בחמין--והוא, שיהיו חמים שהיד סולדת בהן, מפני שאין מעבירין את הזוהמה, שאינו יכול לפשפש בהן; אבל אם היו פושרין, נוטלין מהן באחרונה.*

אולם הלכה זו אינה מקורית, כי הוחדרה לה פיסקה זרה, כיצד? את הפיסקה:

*מים ראשונים, ניטלים בין על גבי כלי בין על גבי קרקע; ואחרונים, אינן ניטלין על גבי קרקע.*

לא כתב רמב"ם, כי האיסור ליטול מים אחרונים על גבי קרקע הוא בגלל רוח רעה שבהם (חולין קה), זו אמונה תפלה שרמב"ם לא חשש לה. ואף אינה לשון רמב"ם, שנאמר בה:

*מים ראשונים, בין בחמי האור בין בצונן. אחרונים, אין ניטלין בחמין והוא, שיהיו חמים שהיד סולדת בהן, מפני שאין מעבירין את הזוהמה, שאינו יכול לפשפש בהן; אבל אם היו פושרין, נוטלין מהן באחרונה.*

המילה 'לפשפש' במובן 'לשפשף', לא נמצאת במשנה תורה, אלא בהלכה זו. היא נמצאת במובנים אחרים 'לפשפש במעשים', 'לפשפש בדינים'. אבל המילה 'לשפשף' נמצאת במובנה המקובל במשנה תורה למשל, נאמר במקוות יא,ג [ב]:

*כל החוצץ בטבילה--חוצץ בידיים, בין בטבילתן בין בנטילתן. וכל העולה למידת המקוה כטיט הנרוק, עולה לשיעור הרביעית שנוטלין בה הידיים. וכל הנוטל ידיו, צריך לשפשף.*

*לו רמב"ם כתב הלכה ו,יז, סביר שהיה כותב 'לשפשף' ולא 'לפשפש'.*

לסיכום:

בחיי יום יום יש חובת טהרת ידיים רק לקריאת שמע ולתפילה ברחיצתן עד הפרק בלא כלי ובלא ברכה.

**רק לאכילת פת ולטיבול במשקים יש צורך ברחיצת ידיים עד הפרק** ושייבואו המים מכוח נותן, בדרך כלל מתוך כלי, לאחר ברכה: 'אשר קידשנו במצוותיו וציוונו ליטול ידיים', לא 'על נטילת ידיים'!

אין מקור לצורך בטהרת ידיים בקימה בבוקר משינה! אלא טענת המקובלים שהיא דרושה כדי לסלק רוח רעה ששורה על האדם בלילה. אך אין להאמין בקיום רוח רעה, ראה באתר 'במה ראוי להאמין'. המברך על נטילת ידיים בקומו בבוקר מברך 'ברכה שאינה צריכה', שנאמר בה:

כל המברך ברכה שאינה צריכה, הרי זה נושא שם שמים לשווא, והרי הוא כנשבע לשווא' (הלכות ברכות א,טו)

הערה: כשמביא רמב"ם במשנה תורה מושג חדש שלא דן בו מראשית משנה תורה, עד אותו מקום, הוא מבארו לכל פרטיו באותו מקום ובהמשך, אם נזקק לו, משתמש בו ללא חזרה על הביאור, או מזכיר את ביאורו הראשון, חלקית או במלואו. לא מצאתי בנוסח מקורי של משנה תורה, שרמב"ם יביא מושג חדש ולא ביארו בשלמות בהזכרתו הראשונה, אלא רק חלקית, ורק בהמשך מבארו בשלמות!

לכן, אילו היה צורך בנטילת ידיים מכוח נותן, או בברכה, לרחיצת ידיים לקריאת שמע או לתפילה, היה רמב"ם מפרש זאת במקום הראשון בו הורה על טהרת ידיים לקריאת שמע, או לתפילה . וכיוון שלא הזכיר חייובים אלה, אלא בהגיעו לטהרת ידיים לאכילת פת, או לטיבול במשקין, מוכח שרק לאלה, יש צורך בכך, אבל לא לטהרת ידיים לקריאת שמע או לתפילה.

ונדגיש שוב, אין כל בסיס הלכתי לרחיצת ידיים בקימה בבוקר, למרות שהיא נזכרת במשנה תורה, גם זו תוספת 'מגיהים משלימים' ששיבשו את כתבי רמב"ם.

1. **דר' אורי לוי**, MD Lic. es Sciences רופא תכנון משפחה, מוסמך על ידי ה- Joint Committee on Contraception באנגליה, ללמד רופאים ואחיות תכנון משפחה. בעבר: Fellow of the Faculty of Sexual and Reproductive Health Care of the RCOG (בעברית: עמית הפקולטה לבריאות המין והרבייה של הקולג' המלכותי למיילדים וגניקולוגים באנגליה FFSRH וגם מומחה לרפואת ילדים). [↑](#footnote-ref-1)